## Turisme Comunitat Valenciana col·labora en el Festival Gastronòmic Mama de La Rioja

*** La Comunitat Valenciana és la regió convidada d’esta segona edició del certamen, que se celebra de l’1 al 3 d’agost a Ezcaray
* El secretari autonòmic de Turisme, José Manuel Camarero, ha visitat el certamen, a on ha destacat el paper de la gastronomia com a “recurs turístic i motor econòmic”**

Turisme Comunitat Valenciana col·labora en el Mama Festival Gastronòmic, que se celebra de l’1 al 3 d’agost a Ezcaray (La Rioja), un certamen únic que celebra la segona edició amb la Comunitat Valenciana com a convidada d’honor, i l’objectiu del qual és recuperar l’essència de la cuina de sempre i acostar la gastronomia a tots els públics.

D’esta manera, i davall la marca gastroturística de l’Exquisit Mediterrani, la Generalitat impulsa l’excel·lència culinària valenciana en el mercat de La Rioja, junt amb els millors xefs de la Comunitat Valenciana, entre ells Quique Dacosta, Ricard Camarena, Kiko Moya, Lluis Valls, Begoña Rodrigo, Alejandra Herrador, Susi Díaz, Viky Sevilla, Vicente Patiño i Rakel Cernicharo.

Com a principal fita de l’esdeveniment, Turisme ha organitzat una paella gegant solidària per a 500 persones; els donatius voluntaris que s’arrepleguen durant esta acció es destinaran íntegrament a les persones afectades per la dana en la Comunitat Valenciana, a través del projecte solidari ‘Des de València per a València’.

A més, este festival acull també un taller de paella valenciana amb 60 places, liderat per Santos Ruiz, gerent de la DO Arròs de València i incansable divulgador, junt amb diversos dels cuiners valencians convidats.

Amb una afluència estimada de més de 20.000 assistents, este certamen representa una oportunitat clau per a consolidar el posicionament de la Comunitat Valenciana com a destinació gastronòmica de referència. A més, es preveu una àmplia cobertura en mitjans generalistes i especialitzats, així com una important difusió en xarxes socials.

**La gastronomia com a recurs turístic i motor econòmic**

El secretari autonòmic de Turisme, José Manuel Camarero, ha visitat el certamen este cap de setmana, a on ha destacat el paper de la gastronomia com a “recurs turístic i motor econòmic”, i ha assenyalat que “este producte s’ha convertit en un poderós atractiu turístic de la Comunitat Valenciana”.

En este sentit, ha argumentat que “la gastronomia és un dels nostres grans actius per a generar ocupació, enfortir el teixit empresarial i posicionar-nos com una destinació turística sostenible, autèntica i competitiva en mercats nacionals i internacionals”.

A més, ha recordat que “més del 40 % dels turistes internacionals que ens visiten gaudixen d’activitats gastronòmiques en la Comunitat Valenciana, i que es convertix en la quarta activitat que realitzen en la nostra destinació, després de gaudir de la platja, les compres o el turisme urbà”.

Així mateix, el secretari autonòmic de Turisme ha reiterat que Turisme Comunitat Valenciana seguirà potenciat la presència de la gastronomia valenciana en les seues accions promocionals. Finalment, ha volgut expressar el seu agraïment als xefs participants en este certamen de La Rioja, convertits en “autèntics ambaixadors de l’excel·lència i solidaritat valencianes”.

**Mercat de La Rioja en la Comunitat Valenciana**

El turisme procedent de La Rioja en la Comunitat Valenciana ha experimentat un notable creixement en 2024, amb un augment del 15 % en el nombre de viatgers, un 22,25 % en el gasto total i un 8,5 % en el gasto mitjà diari. En el primer semestre de 2025, les pernoctacions d’estos turistes s’han incrementat un 5,1 % respecte del mateix període de l’any anterior.

Quant al perfil del turista de La Rioja, roman una mitjana de 6,7 dies, amb un gasto diari de 76,5 euros. La majoria accedix en automòbil i l’allotjament més habitual és l’hotel, i el principal motiu del viatge és l’oci (83 %) i visitar familiars i amics (15 %).

Fecha: 02/08/2025